Ego Odo, dux Burgundię, notum facio presentibus et futuris quod Paris, filius Symonis de Castellione, remisit fratribus Clarevallensibus et quittam clamavit querelam quam moverat adversus eosdem fratres pro vinea quam Symon, pater ejusdem Paridis, contulerat in elemosinam domui Clarevallensi, quam elemosinam predictus Paris libere laudavit, et laudando concessit fratribus Clarevallensibus pacifice perpetuo possidendam. Idem Paris quittavit et remisit predictis fratribus Clarevallensibus omnes alias querelas de hiis omnibus de quibus predicta domus Clarevallensis investita erat die qua presens carta facta fuit. Hec omnia laudaverunt et unanimiter concesserunt fratres ejusdem Paridis, Henricus videlicet et Martinus. quę ut rata et pacifice permaneant domui Clarevallensi, presentem cartam in testimonium et confirmationem feci sigilli mei munimine roborari. Actum anno ab incarnatione Domini millesimo ducentesimo sexto.